Psalam (Šarić) 34.
Davidov, kad se pred Abimelekom učini lud, i od njega protjeran otide.

1Blagoslivljat ću Gospoda u svako doba, neka mi je svagda hvala njegova u ustima! 

2Neka se diči Gospodom duša moja, neka čuju, koji stradaju, i neka se raduju! 

3Veličajte Gospoda s menom, uzvisujmo ime njegovo zajedno! 

4Tražio sam Gospoda: on me usliši, izbavi me od svih tjeskoba mojih. 

5Tko pogleda u njega, bit će vedrijega srca, lice se njegovo ne treba zarumeniti. 

6Ovdje je siromah, koji povika, i Gospod ga čuje i pomože mu iz svih nevolja njegovih. 

7Anđeo Gospodnji stoji oko onih, koji se boje njega, i izbavlja ih. 

8Kušajte i vidite, kako je dobar Gospod! Blagoslovljen je čovjek, koji se uzda u njega! 

9Vi sveti njegovi, bojte se Gospoda, jer koji se boje Gospoda, ne trpe nikada oskudice. 

10 Lavovi imaju oskudicu i gladuju, a tko traži Gospoda, ima svako dobro. 

11 Dođite, djeco, poslušajte me; naučit ću vas strahu Gospodnjemu! 

12 Tko je taj čovjek, koji ljubi život, koji želi sebi godine, da okusi sreću? 

13 Jezik svoj ustavljaj oda zla, usta svoja od prijevarna govora! 

14 Kloni se oda zla, a čini dobro, traži mir i idi za njim! 

15 Na pobožnima počiva oko Gospodnje; uho njegovo čuje vapaj njihov. 

16 Lice Gospodnje stoji proti zlikovcu, da istrijebi iz svijeta spomen njihov. 

17 Kad pravednici zavapiju, Gospod ih čuje i izbavlja ih od svih nevolja njihovih. 

18 Gospod je blizu onih, koji su skršena srca, i slomljene duše spasava. 

19 Mnogo muke ima pravednik, ali mu iz svih pomaže Gospod. 

20 Čuva sve udove njegove, ni jedan se od njih ne slomi. 

21 Zlikovca ubije nesreća; tko mrzi na pobožna, mora to okajati. 

22 Gospod otkupljuje duše svojih; tko se uzda u njega, neće štetovati. 

Psalmi (Šarić)